#FeesMustFall-aktivis tot huisarres gevonnis | Maroela Media
Bonginkosi Khanyile tydens 'n vorige hofverskyning. Foto: ANA
Die veroordeelde #FeesMustFall-aktivis en student aan die Durbanse Universiteit van Tegnologie (DUT), Bonginkosi Khanyile, sal die volgende drie jaar in huisarres deurbring, het die Durbanse landdroshof Maandag beslis.
Khanyile sal net toegelaat word om klasse by te woon en moet vir die duur van sy vonnis agt uur gemeenskapsdiens per maand verrig.
Hy is ook gelas om 'n R5 000-boete te betaal of drie jaar tronk toe te gaan, wat albei vir vyf jaar opgeskort is.
Die hofsaal was boordensvol van die gewilde EFF-studenteleier se ondersteuners, vriende en familie terwyl sy aanhangers ook buite die hofgebou saamgedrom het, nes die geval was met vorige hofverskynings.
Landdros Siphiwe Hlophe het in sy vonnisoplegging gesê die aanklagte teen Khanyile is ernstig en hoewel studente die reg het om te betoog, was dit kommerwekkend dat studies ontwrig is. Gratis onderwys is 'n goeie saak, het hy gesê, "maar vandalisme is nie".
Adv. Danie Combrink, Khanyile se regsverteenwoordiger, het ter vonnisversagting gesê die maatskaplike werker wat aan sy kliënt toegewys is, het berig hy toon berou oor sy dade, ten spyte van wat die polisie se kol. Langa Mhlongo ter vonnisverswaring gesê het.
Mhlongo het aan die hof gesê Khanyile het tydens gewelddadige en vernietigende betogings geen respek vir polisielede getoon nie en in werklikheid betogers aangespoor om polisiebeamptes "aan te val".
Die beskuldigde het geweier dat hulle sy vingerafdrukke neem en die polisie gedreig toe hy gesê het hy sou "vir hulle kom".
Combrink het aan die hof gesê die beste straf sou wees om Khanyile gemeenskapsdiens met die oog op rehabilitasie te gee, of 'n opgeskorte vonnis. Sy kliënt kan nie 'n boete bekostig nie, het hy aangevoer.
Volgens hom kan iemand soos Khanyile met invloed in die gemeenskap ander ten goede beïnvloed as hy gerehabiliteer kan word.
Khanyile het in Augustus 2018 skuldig gepleit op aanklagte van openbare geweld, die besit van 'n gevaarlike wapen en twee aanklagte van die verontagsaming van polisieopdragte. Dit was nadat hy in September 2016 tydens voortslepende botsings tussen die polisie en DUT-studente tydens die hoogtepunt van die betogings oor universiteitsgelde in hegtenis geneem is.
AfriForum eis dat polisie opdok ná grondgryp
Verwys laaste paragraaf.
In my opinie 'n baie ligte straf vir die beskuldigde, weereens 'n onewe ('sagte') uitspraak.
Heeltemal te lig gestraf. Moes voorbeeld van Khanyile gemaak het om te wys dat jy nie deur geweld als kan fix nie. Sy arrogansie is ook duidelike teken dat hy g'n jammer is oor sy dade en die gevolge van dit nie.
Dit is belaglik , afbreek , brand, aanrand , oppstook ,ens ens en hy kry net huisares . Wat n grap vir ons land . In ander lande sou hy die skade moes betaal of selfs die doodstraf gekry het omday hy die land benadeel .